លោក Trump ពិចារណា​លើ​ស្ត្រី ៥ រូប​សម្រាប់​តំណែង​ចៅក្រម​តុលាការ​កំពូល
នៅ​ក្នុង​ការ​ថ្លែង​សុន្ទរកថា​នៅ​ក្នុង​ទីក្រុង Dayton រដ្ឋ Ohio លោក Trump បាន​និយាយ​ថា លោក​នឹង​ប្រកាស​អំពី​ជម្រើស​របស់​លោក​ប្រហែលជា​នៅ​ថ្ងៃ​សុក្រ ឬ​ក៏​ថ្ងៃ​សៅរ៍​ខាង​មុខ។ លោក​បញ្ជាក់​ដូច្នេះ​ថា៖ «អ្នក​នោះ​គឺ​ជា​ស្ត្រី​ដ៏​ពូកែ​ម្នាក់»។ 
សេតវិមាន — កាលពីថ្ងៃចន្ទម្សិលមិញនៅសេតវិមាន ប្រធានាធិបតីសហរដ្ឋអាមេរិកលោក Donald Trump បានជួបជាមួយស្ត្រីម្នាក់ក្នុងចំណោមស្ត្រីទាំង ៥ នាក់ដែលមានឈ្មោះនៅក្នុងបញ្ជីរបស់លោក សម្រាប់ជំនួសតំណែងចៅក្រមតុលាការកំពូលរបស់អ្នកស្រី Ruth Bader Ginsburg ដែលបានស្លាប់កាលពីសប្ដាហ៍មុន។ នេះបើយោងតាមប្រភពមួយចំនួន។ អ្នកស្រី Ruth Bader Ginsburg អាយុ ៨៧ ដែលជានិមិត្តរូបនៃសេរីភាព បានទទួលមរណភាពកាលពីថ្ងៃសុក្រ បន្ទាប់ពីប្រយុទ្ធតតាំងជាមួយជំងឺមហារីកអស់រយៈពេលជាយូរមក។ លោក Trump បាននិយាយថា លោកនឹងប្រកាសអំពីអ្នកដែលលោកនឹងតែងតាំង បន្ទាប់ពីពិធីបុណ្យសពរបស់អ្នកស្រី Ginsburg នៅចុងសប្ដាហ៍នេះ។ នៅក្នុងការថ្លែងសុន្ទរកថានៅក្នុងទីក្រុង Dayton រដ្ឋ Ohio លោក Trump បាននិយាយថា លោកនឹងប្រកាសអំពីជម្រើសរបស់លោកប្រហែលជានៅថ្ងៃសុក្រ ឬក៏ថ្ងៃសៅរ៍ខាងមុខ។ លោកបញ្ជាក់ដូច្នេះថា៖ «អ្នកនោះគឺជាស្ត្រីដ៏ពូកែម្នាក់»។ លោកប្រធានាធិបតីបានថ្លែងពីឈ្មោះអ្នកស្រី Amy Coney Barret និងឈ្មោះអ្នកស្រី Barbara Lagoa នៅពេលដែលលោកបាននិយាយទៅកាន់អ្នកសារព័ត៌មាន មុនពេលលោកធ្វើដំណើរតាមឧទ្ធម្ភាគចក្រ Marine One នៅវាលស្មៅខាងត្បូងក្នុងបរិវេណសេតវិមាន។ ប៉ុន្តែលោកមិនមានបញ្ជាក់អំពីជំនួបរបស់លោកជាមួយអ្នកស្រី Barret ទេ។ ទាំងអ្នកស្រី Barret អាយុ ៤៨ ឆ្នាំ កាន់សាសនាគ្រិស្ដនិកាយកាតូលិកមកពីរដ្ឋភាគកណ្ដាលខាងជើង និងអ្នកស្រី Lagoa អាយុ ៥២ ឆ្នាំ ដែលជាពលរដ្ឋអាមេរិកាំងដើមកំណើតគុយបាមកពីរដ្ឋ Florida សុទ្ធតែជាអ្នកអភិរក្សនិយម ដែលលោក Trump បានតែងតាំងឲ្យកាន់តំណែងជាចៅក្រមក្នុងតុលាការឧទ្ធរណ៍កាលពីប៉ុន្មានឆ្នាំថ្មីៗនេះ។ បេក្ខជនដែលលោក Trump ពិចារណាទៀតនោះគឺអ្នកស្រីចៅក្រម Joan Larsen នៃតុលាការឧទ្ធរណ៍សហព័ន្ធមណ្ឌលទី ៦ អ្នកស្រីចៅក្រម Allison Jones Rushing នៃតុលាការឧទ្ធរណ៍សហព័ន្ធមណ្ឌលទី ៤ និងទីប្រឹក្សារងសេតវិមានអ្នកស្រី Kate Todd៕